Janne Stigen Drangsholt

Janne Stigen Drangsholt (født 1974) er en norsk forfatter og litteraturprofessor. Hun debuterte med romanen Humlefangeren i 2011, men er mest kjent for romanene om akademikeren Ingrid Winter. 

 Akademiker 
Drangsholt er litteraturforsker og professor i engelsk litteratur ved Institutt for kultur- og språkvitenskap, Universitetet i Stavanger.«Professor Janne Stigen Drangsholt» , Universitetet i Stavanger. Lest 28. august 2020. Hun er dr.art. fra Universitetet i Bergen med en doktorgradsavhandling om den britiske poeten Ted Hughes.«Ny doktorgrad. Ted Hughes' poetiske prosjekt» , Universitetet i Bergen. Lest 25. oktober 2015.

 Forfatter og humorist 
I tillegg til å være romanforfatter har Janne Stigen Drangsholt gitt ut flere bøker i andre sjangre.

I radioprogrammet Utakt på NRK hadde Drangsholt en spalte som heter «Kjente bøker på 4 minutter», som også finnes som podkast. I spalten oppsummerte hun innholdet i kjente bøker – såkalte «klassikere» – etter å ha presentert et kort sammendrag, fortalte hun om bokas forfatter og om omstendighetene rundt bokas tilblivelse. Deretter presenterte hun en spøkefull konklusjon om hva slags folk som blir imponert om man gir uttrykk for å ha lest boken. I 2020 ga hun ut boken Fra Shakespeare til Knausgård: 66 klassikere du naturligvis har lest, sammen med illustratøren Therese G. Eide. Drangsholt og Eide opptrer tidvis sammen på teaterscener og tilsvarende arenaer, der Drangsholt forteller om litteratur mens Eide illustrerer på storskjerm det Drangsholt snakker om.

 Podkaster 
Sammen med NRK-journalist Jostein Gjertsen var Drangsholt i 2018 programleder for podkasten Janne og Jostein Show, som ble presentert som «et referansetungt idélaboratorium» og tar for seg samtidskulturen, samtidig som den så på de lange litteraturhistoriske, kulturelle og idéhistoriske linjene frem mot nåtiden. Podkasten ble sendt som radioprogram i NRK P2.

Sammen med Jan Zahl, Harald Birkevold og Leif Tore Lindø, som alle arbeider i Stavanger Aftenblad, er Drangsholt programleder i Stavanger Aftenblads ukentlige podkast Aftenblabla.

 Priser 
I 2019 ble Drangsholt tildelt både Sandnes kommunes kulturpris og Stavanger Aftenblads kulturpris.

 Bibliografi 
 2011: Humlefangeren (roman), Tiden
 2015: Ingrid Winters makeløse mismot (roman), Tiden
 2016: Winter i verdens rikeste land (roman), Tiden
 2018: Winterkrigen (roman), Tiden
 2020: Fra Shakespeare til Knausgård: 66 klassikere du naturligvis har lest (fakta/humor), Tiden – illustrert av Therese G. Eide
 2020: Den hellige familien (gjenfortelling), Nasjonalbiblioteket
 2022: a-ha. East of the sun, west of the moon (faktabok), Norske albumklassikere
 2023: Winterferie (roman), Tiden
 2024: Fra Snorre til Skaranger. 66 norske klassikere du naturligvis har lest (fakta/humor), Tiden – illustrert av Therese G. Eide

 Referanser 

 Kilder 
 Presentasjon av Janne Stigen Drangsholt i Forfatterkatalogen på Forfattersentrums nettsider

 Eksterne lenker 

 Digitaliserte bøker av Janne Stigen Drangsholt hos Nasjonalbiblioteket
Artikler av Janne Stigen Drangsholt hos Norart

Kategori:Norske forfattere
Kategori:Norske litteraturprofessorer
Kategori:Professorer ved Universitetet i Stavanger
Kategori:Fødsler i 1974